

VLADA REPUBLIKE HRVATSKE

Zagreb, 7. studenoga 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izmjenama Odluke o pokretanju postupka za sklapanje Sporazuma između Vlade Republike Hrvatske i Vijeća ministara Bosne i Hercegovine o održavanju cestovnih mostova na zajedničkoj državnoj granici |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/96), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_2019. godine donijela

**O D L U K U**

**o izmjenama Odluke o pokretanju postupka za sklapanje Sporazuma**

**između Vlade Republike Hrvatske i Vijeća ministara Bosne i Hercegovine**

**o održavanju cestovnih mostova na zajedničkoj državnoj granici**

**I.**

U Odluci o pokretanju postupka za sklapanje Sporazuma između Vlade Republike Hrvatske i Vijeća ministara Bosne i Hercegovine o održavanju cestovnih mostova na zajedničkoj državnoj granici, klase: 022-03/15-11/70, urbroja: 50301-05/16-15-2, od 3. rujna 2015. godine, naziv Odluke mijenja se i glasi: "Odluka o pokretanju postupka za sklapanje Sporazuma između Vlade Republike Hrvatske i Vijeća ministara Bosne i Hercegovine o održavanju i rekonstrukciji cestovnih mostova na državnoj granici".

**II.**

U točki I. naziv Sporazuma mijenja se i glasi: "Sporazuma između Vlade Republike Hrvatske i Vijeća ministara Bosne i Hercegovine o održavanju i rekonstrukciji cestovnih mostova na državnoj granici".

**III.**

U točki II. stavak 1. mijenja se i glasi:

"Na državnoj granici između Republike Hrvatske i Bosne i Hercegovine nalazi se deset cestovnih mostova:

1. Mostu Brčkom/Gunji na M14.1 BiH/DC 214 RH, preko korita rijeke Save
2. Most kod Orašja/Županje na M1.8 BiH/DC55 RH, preko korita rijeke Save
3. Most kod Šamca/Slavonskog Šamca na M17 BiH/DC7 RH, preko korita rijeke Save
4. Most u Brodu/Slavonskom Brodu na M17.2 BiH/DC53 RH, preko korita rijeke Save
5. Most kod Gradiške/Stare Gradiške na M16 BiH/DC5 RH, preko korita rijeke Save
6. Most kod Dubice/Jasenovca na M14 BiH/DC47 RH, preko korita rijeke Save i Une
7. Most u Novom Gradu/Dvoru na M4 BiH/DC6 RH, preko korita rijeke Une
8. Most Kozarska Dubica/Hrvatska Dubica preko korita rijeke Une
9. Most kod Velike Kladuše/Maljevac preko rijeke Maljevac i
10. Most u mjestu Tržačka Raštela, preko rijeke Korane.".

**IV.**

Točka VII. mijenja se i glasi:

"Ovlašćuje se ministar mora, prometa i infrastrukture da, u ime Vlade Republike Hrvatske, potpiše Sporazum.".

**V.**

Nacrt sporazuma iz točke V. Odluke zamjenjuje se novim Nacrtom sporazuma koji je sastavni dio ove Odluke.

Klasa:

Urbroj:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Kako je Odluka o pokretanju postupka za sklapanje Sporazuma između Vlade Republike Hrvatske i Vijeća ministara Bosne i Hercegovine o održavanju cestovnih mostova na zajedničkoj državnoj granici donesena 3. rujna 2015. godine, tijekom pregovora došlo je do promjena vezano za naziv nadležnog državnog tijela, kao i do promjena u samom sadržaju predmetnog Sporazuma. Ovom odlukom omogućava se ministru mora, prometa i infrastrukture da potpiše konačno usuglašeni slijedom pregovora tekst predmetnog Sporazuma.

Tijekom pregovara o tekstu Nacrta sporazuma održani su službeni sastanci izaslanstava dviju država 29. lipnja 2017. godine u Gradišci, 19. travnja 2018. godine u Zagrebu, 13. ožujka 2019. godine u Sarajevu i 18. srpnja 2019. godine u Zagrebu. Na navedenim sastancima razmotrene i raspravljene su izmjene i dopune Nacrta sporazuma te je usuglašeni konačni tekst Sporazuma parafiran od strane voditelja izaslanstava na sastanku održanom 18. srpnja 2019. godine, u Zagrebu.

Sporazum se odnosi na održavanje i rekonstrukciju deset (10) cestovnih mostova i to:

1. Most u Brčkom/Gunji na M14.1 BiH/ DC 214 RH, preko korita rijeke Save
2. Most kod Orašje/Županje na M1.8 BiH/DC55 RH, preko korita rijeke Save
3. Most kod Šamca/Slavonskog Šamca na M17 BiH/DC7 RH, preko korita rijeke Save
4. Most u Brodu/Slavonskom Brodu na M17.2 BiH/ DC53 RH, preko korita rijeke Save
5. Most kod Gradiške/Stare Gradiške na M16 BiH/DC5 RH, preko korita rijeke Save
6. Most kod Dubice/Jasenovca na M14 BiH/DC47 RH, preko korita rijeke Save i Une
7. Most u Novom Gradu/Dvoru na M4 BiH/DC6 RH, preko korita rijeke Une
8. Most Kozarska Dubica/Hrvatska Dubica preko korita rijeke Une
9. Most kod Velike Kladuše/Maljevac preko rijeke Maljevac
10. Most u mjestu Tržačka Raštela, preko rijeke Korane.

Navedenim mostovima potrebno je osigurati kvalitetan sustav održavanja. Između dvije zemlje trenutno ne postoji sporazum koji regulira pitanje obavljanja poslova vezanih uz regulaciju prometa, redovito i izvanredno održavanje mostova, kao i eventualne rekonstrukcije mostova. Potpisivanjem predmetnog Sporazuma uredit će se u cijelosti održavanje postojećih, kao i svih budućih izgrađenih graničnih mostova na rijekama Savi, Uni, Maljevac i Korani. Kako su aktivnosti vezane uz navedene mostove u djelokrugu rada Ministarstva mora, prometa i infrastrukture predlaže se da Sporazum u ime Vlade Republike Hrvatske potpiše ministar mora, prometa i infrastrukture.